19. marts 2012

**Kære forældre i 3. klasse**

Vi skal nu i gang med 7. kapitel i matematikbogen, hvor eleverne med udgangspunkt i overskriften ”På arbejde” skal:

* Kunne måle længde, vægt, tid og rumfang med forskellige måleredskaber.
* Kende enhederne millimeter, centimeter, meter, kilometer, gram, kilogram, ton, timer, minutter, deciliter og liter.
* Kunne omskrive/omsætte mellem et udvalg af ovennævnte enheder (fx ”2 km = 2.000 m” og ”1454 g = 1 kg 454 g”).

I kan hjælpe jeres barn godt på vej med emnet derhjemme ved at lave en eller flere af følgende aktiviteter:

* + **Gættelege.** Gæt på og undersøg/mål spørgsmål som ”Hvor langt er der til skole?”, ”Hvor lang er min fod?”, ”Hvor mange dage er der til din fødselsdag?”, ”Hvor lang tid er der til jeg skal i seng?”, ”Hvor meget vejer min skoletaske?”, ”Hvor meget vand kan der være i mit glas?”.
	+ **Måleredskaber.** Gå på jagt efter alle de måleredskaber I har derhjemme – fx decilitermål, tommestok, målebånd, cykelcomputer, stopure, ægure, digitale ure, timeglas, bagevægt, badevægt osv. – og tal om hvad de hver især med fordel kan bruges til at måle.
	+ **Min kalender.** Lav en personlig evighedskalender fx i en tabel på computeren. Skriv månedernes navne og numre foroven. Lav rækker nedenunder svarende til antallet af dage i hver måned og skriv dagenes numre. Skriv familie og venners fødselsdage og andre mærkedage ind i kalenderen og tal om hvor mange måneder og dage, der er til de forskellige ”begivenheder” i kalenderen.
	+ **Klokken.** Stil forskellige spørgsmål om klokken – fx ”Hvad er klokken nu?”, ”Hvad var klokken for en halv time siden?”, ”Hvor lang tid er der til klokken er 20.00?”.
	+ **Bag en kage.** Find en opskrift, læs opskriften og målene højt. Anvend forskellige målebægre, vægte og lignende. Del efterfølgende kagen i stykker på udvalgte størrelser vha. lineal eller målebånd.
	+ **Papirflyvere.** Fold papirflyvere og mål med et målebånd, hvor langt de kan flyve. Noter resultaterne i både centimeter samt i meter og centimeter – fx ”217 cm” og ”2 m 17 cm”.

God fornøjelse

Med venlig hilsen

Skriv dit navn her...